पाएं अपने शहर की ताज़ा ख़बरें और फ्री ई-पेपरडाउनलोड करें
जिला प्रशासन द्वारा जिले में प्रतिदिन 35 मैट्रिक टन ऑक्सीजन उपलब्ध कराने का दावा किया जा रहा है, मगर अव्यवस्था के कारण छोटे अस्पतालों में बिना ऑक्सीजन के मरीज दम तोड़ रहे हैं। गुड़गांव में केवल गिने चुने बड़े अस्पतालों को ही गैस उपलब्ध कराई जा रही है। छोटे अस्पतालों को कोई सहयोग नहीं मिल रहा है। गैस के लिए फिलिंग स्टेशनों पर 48 घंटे से अधिक समय तक जद्दोजहद के बाद भी निराशा हाथ लग रही है।
शनिवार को सेक्टर-56 स्थित कीर्ति अस्पताल में ऑक्सीजन खत्म होने से छह मरीजों ने दम तोड़ दिया। इससे पहले गुड़गांव के खांडसा रोड स्थित कथूरिया अस्पताल में भी इसी सप्ताह चार लोगों की मौत हो गई थी। इसके अलावा रेवाड़ी जिला के एक अस्पताल में भी 16 पेशेंट की मौत ऑक्सीजन की कमी से हो गई थी। शनिवार को ऑक्सीजन खत्म होने से छह पेशेंट की सांसें थम गई।
पेशेंट के परिजनों का आरोप है कि ऑक्सीजन खत्म होने के बाद जब पेशेंट सांसों के लिए तड़पने लगे तो अस्पताल का स्टाफ लाइटें बंद कर फरार हो गया। वहीं जब इस संबंध में अस्पताल प्रबंधन से बात करने का प्रयास किया तो वे संपर्क नहीं हो पाया।
गुड़गांव के अस्पतालों में ऑक्सीजन उपलब्ध कराने की जिम्मेवारी नगर निगम को सौंपी गई है। इसका पूरा कमांड निगम कमिश्नर विनय प्रताप सिंह ने अपने हाथों में रखा है। ज्वाइंट कमिश्नर जितेंद्र गर्ग और प्रदीप अहलावत को नोडल अधिकारी नियुक्त किया गया है। इसके अलावा एसडीओ अजय शर्मा को भी नोडल अधिकारी की जिम्मेवारी सौंपी गई है। इसके अलावा सभी फिलिंग स्टेशनों पर जूनियर इंजीनियर की टीम तैनात की गई है। इसके बावजूद गैस वितरण में अव्यवस्था बनी हुई है।
दरअसल कोई भी अधिकारी अपनी जिम्मेवारी नहीं निभा रहे। शनिवार को सभी फिलिंग बस्टेशनों पर गैस लेने के लिए लंबी लाइन लगी रही। मगर अधिकतर लोगों को निराशा हाथ लगी। हालत यह थी की जेई से लेकर एसडीओ व ज्वाइंट कमिश्नर और यहां तक कि नगर निगम कमिश्नर ने पूरे दिन किसी के भी फोन नहीं उठाए।
अजय शर्मा का फोन दिनभर बंद रहा। शाम साढ़े 5 बजे उन्होंने फोन ऑन किया, मगर फोन नहीं उठाया। ज्वाइंट कमिश्नरों ने भी अपने फोन कई बार बंद रखें। गैस के लिए लंबी लाइनों में लगे अस्पताल के स्टाफ तड़पते रहे। उधर, अस्पतालों में दाखिल कोरोना के मरीज दम तोड़ते रहे। मगर नगर निगम के अधिकारियों को इसकी कोई परवाह नहीं थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn